THANA จุดเปลี่ยนธุรกิจ
ย้อนไปเมื่อ 20 ปีก่อน หลายคนรู้จักชื่อบริษัท ธนาสิริ กรุ๊ป จำกัด (มหาชน) หรือ THANA ในฐานะผู้พัฒนาหมู่บ้านจัดสรรชื่อดัง แต่หลังจากวิกฤติต้มยำกุ้งปี 2540 ชื่อของ THANA ก็ค่อย ๆ เลือนหายไป
11 ก.พ. 2563

สำนักข่าวรัชดา
ย้อนไปเมื่อ 20 ปีก่อน หลายคนรู้จักชื่อบริษัท ธนาสิริ กรุ๊ป จำกัด (มหาชน) หรือ THANA ในฐานะผู้พัฒนาหมู่บ้านจัดสรรชื่อดัง แต่หลังจากวิกฤติต้มยำกุ้งปี 2540 ชื่อของ THANA ก็ค่อย ๆ เลือนหายไป
กระทั่ง THANA เข้าเทรดในตลาด mai เมื่อปลายปี 2552 โดยช่วงที่เข้ามาเทรดใหม่ ๆ เคยได้รับฉายาเป็น “หุ้นจิ๋วแต่แจ๋ว”…
แต่หลังจากเข้ามาเทรดได้ไม่นาน ก็มีข่าวจะถูกแบ็กดอร์จากกลุ่มทุนใหญ่ พร้อมกับสตอรี่จะย้ายไปเทรดในตลาดหลักทรัพย์ฯ
ช่วงนั้นหุ้น THANA ถูกเก็งกำไรหนาแน่น แต่สุดท้ายเรื่องก็เงียบหายไป พร้อม ๆ กับการสร้างบาดแผลให้กับนักลงทุนหลายคน…
จะเห็นว่า ที่ผ่านมา THANA มีเปิดโครงการใหม่บ้าง แต่มีน้อย ยิ่งระยะหลังมานี้แทบไม่เห็นการเปิดโครงการใหม่เลย
นั่นทำให้สถานะบริษัท ณ สิ้นไตรมาส 3/2562 มีสินทรัพย์รวม 837 ล้านบาท และมีหนี้สินรวม 402 ล้านบาทเท่านั้น
ขณะที่รายได้และกำไรก็ถดถอยลงเรื่อย ๆ โดยปี 2560 มีกำไรสุทธิ 34 ล้านบาท จากรายได้รวม 837 ล้านบาท ปี 2561 พลิกมาขาดทุน 17 ล้านบาท จากรายได้รวม 557 ล้านบาท ขณะที่งวด 9 เดือน ปี 2562 ขาดทุนสุทธิไปแล้ว 33 ล้านบาท จากรายได้รวม 318 ล้านบาท 
จึงพออนุมานได้ว่า ปี 2562 น่าจะปิดสถานะด้วยคำว่า “ขาดทุน”…
สาเหตุอาจเป็นเพราะ THANA ถูกอสังหาริมทรัพย์แบรนด์ใหม่กลืนกินไปหมดแล้ว..!
อีกด้านก็ทำให้หุ้น THANA เงียบไป ไม่มีความน่าสนใจทั้งในแง่ปัจจัยพื้นฐาน และสตอรี่ใหม่ ๆ ที่จะมาหนุนการเติบโต
ล่าสุดเห็นการขยับของ THANA อีกครั้ง…ด้วยการไปจับมือบริษัท อนาบูกิ โคซัน จำกัด และบริษัท ไทยโคโนอิเกะ คอร์ปอเรชั่น จำกัด ตั้งบริษัทร่วมทุนชื่อ บริษัท อนาบูกิ ธนาสิริ (ประเทศไทย) จำกัด เพื่อพัฒนาโครงการอสังหาริมทรัพย์ประเภทบ้านจัดสรรเพื่อขาย
โดยบริษัทร่วมทุนดังกล่าว จะมีทุนจดทะเบียน 50 ล้านบาท โครงสร้างการถือหุ้น THANA ถือหุ้นในสัดส่วน 50% และอนาบูกิฯ ถือหุ้นในสัดส่วน 49% และ ไทยโคโนอิเกะฯ 1%
ซึ่งถ้าให้เดา การเปิดตัวพันธมิตรรายใหม่ครั้งนี้ อาจเป็นเพราะ THANA อยากจะหาจุดเปลี่ยนธุรกิจ…
เนื่องจาก THANA คงมีที่ดินแลนด์แบงก์อยู่ในมือเยอะพอสมควร ส่วนแบรนด์ก็ยังพอขายได้ แต่อาจมีปัญหาเรื่องการบริหารจัดการที่ไม่ดีพอ ประกอบกับที่ผ่านมาเน้นพัฒนาอสังหาฯ ในรูปแบบเดิม ๆ จึงไม่ตอบโจทย์ตลาดยุคใหม่
ดังนั้นการได้ ไทยโคโนอิเกะฯ ซึ่งเป็นผู้รับเหมาฯ มาเป็นพันธมิตร ก็จะช่วยเสริมแกร่งด้านโนว์ฮาวการก่อสร้าง
ส่วนอนาบูกิฯ ก็มาปิดจุดอ่อนเรื่องโนว์ฮาวในการพัฒนาอสังหาฯ รูปแบบใหม่ ๆ เพื่อตอบโจทย์ตลาดยุคใหม่
จึงถือเป็นการร่วมมือเชิงกลยุทธ์ที่จะทำให้ THANA กลับมาไฉไลกว่าเดิม ภายใต้เงื่อนไขอสังหาฯ สมัยใหม่ ไม่ใช่รุ่นเก๋ากึ๊กเหมือนที่ผ่านมา
นับเป็นนิมิตหมายที่ดีที่จะทำให้แบรนด์ของ THANA ถูกพูดถึงอีกครั้ง…
แต่ระหว่างนี้ยังอยู่ในช่วงของการก่ออิฐ เทหิน เทปูน อยู่นะสิ…ฉะนั้นใครที่หวังจะได้เห็นคฤหาสน์หลังใหม่ของ THANA ในระยะอันใกล้นี้ คงต้องอดใจรอไปก่อน…
…อิ อิ อิ…